EFF eis polisie-optrede oor mishandeling van huiswerkers | Netwerk24
EFF eis polisie-optrede oor mishandeling van huiswerkers
Deur Warda Meyer 19 Februarie 2020 14:35
Faranaaz Gaffoor van die EFF oorhandig 'n memorandum aan die polisie.Foto: Verskaf
Die EFF eis dat die polisie in Athlone, Kaapstad, hul werk behoorlik doen en die regte van huiswerkers beskerm.
Lede van die party het Dinsdag voor die Athlone-polisiekantoor betoog teen die wyse waarop die polisie die mishandeling van huiswerkers hanteer.
Die EFF het vroeër vandeesmaand ingegryp waar 'n 60-jarige huiswerker glo teen haar sin by 'n huis in Rylands aangehou is. Sy is glo maande lank mishandel en moes sonder betaling werk.
Lydia Gwele was sedert April 2019 in diens van die gesin en is glo nie toegelaat om die eiendom te verlaat nie.
Die EFF-lede eis dat die huiseienaars in hegtenis geneem en aangekla word.
Faranaaz Gaffoor, voorsitter van die EFF-tak in wyk 46, sê die polisie neem nie dié soort misdaad, wat toenemend in Rylands voorkom, ernstig op nie.
"Wat in hierdie gemeenskap gebeur, kan nie toegelaat word nie. Die huiseienaars, waarvan die meeste van Indiese herkoms is, dink hulle is bo die wette van ons land verhewe. Hulle moet toegesluit word. Hulle moet weet wat hulle doen met die mense wat vir hulle werk, is net so erg soos mensehandel. Dis pateties om mense so sleg te behandel," sê Gaffoor.
Die EFF sê die polisie moet verduidelik waarom niemand al in hegtenis geneem is in verband met die saak nie, en hoekom hulle so traag is om teen gesinsgeweld op te tree.
Gaffoor sê in Gwele se geval het haar familie opgedaag om te help, maar het die huiseienaars hulle ingelig dat die polisie haar reeds vroeër weggeneem het.
Die EFF sê die polisie het ingetree en het twee hekke oopgedwing voordat die eienaars oopgemaak en die huiswerker uitgehardloop het.